KOMISIJAS PAZIŅOJUMS EIROPAS PARLAMENTAM, ko izstrādā atbilstīgi Līguma par Eiropas Savienības darbību 294. panta 6. punktam, par Padomes nostāju pirmajā lasījumā, lai pieņemtu Eiropas Parlamenta un Padomes regulu par tahogrāfiem, ko izmanto autotransportā, un ar ko atceļ Padomes Regulu (EK) Nr. 3821/85 par reģistrācijas kontrolierīcēm, ko izmanto autotransportā, un groza Eiropas Parlamenta un Padomes Regulu (EK) Nr. 561/2006, ar ko paredz dažu sociālās jomas tiesību aktu saskaņošanu saistībā ar autotransportu /* COM/2013/0816 final - 2011/0196 (COD) */





2011/0196 (COD) KOMISIJAS PAZIŅOJUMS EIROPAS PARLAMENTAM, ko izstrādā atbilstīgi Līguma par Eiropas Savienības darbību 294. panta 6. punktam, par Padomes nostāju pirmajā lasījumā, lai pieņemtu Eiropas Parlamenta un Padomes regulu par tahogrāfiem, ko izmanto autotransportā, un ar ko atceļ Padomes Regulu (EK) Nr. 3821/85 par reģistrācijas kontrolierīcēm, ko izmanto autotransportā, un groza Eiropas Parlamenta un Padomes Regulu (EK) Nr. 561/2006, ar ko paredz dažu sociālās jomas tiesību aktu saskaņošanu saistībā ar autotransportu (Dokuments attiecas uz EEZ) 1. Vispārīga informācija Datums, kad priekšlikums nosūtīts Eiropas Parlamentam un Padomei (dokuments COM(2011)451, galīgā redakcija – 2011/0196 (COD)): || 19.07.2011. Eiropas Reģionu komitejas atzinuma datums: || atzinums nav sniegts Eiropas Ekonomikas un sociālo lietu komitejas atzinuma datums: || 07.12.2011. Datums, kad Eiropas Parlaments pirmajā lasījumā paudis savu nostāju: || 03.07.2012. Datums, kad panākta politiskā vienošanās Padomē, ņemot vērā Padomes nostāju pirmajā lasījumā: || 29.10.2012. Datums, kad pieņemta Padomes nostāja pirmajā lasījumā: || 15.11.2013. (?) 2. Komisijas priekšlikuma mērķis Komisija 2011. gada 19. jūlijā Padomei un Eiropas Parlamentam iesniedza iepriekš minēto priekšlikumu. Ar šo priekšlikumu tiek grozīta Padomes 1985. gada 20. decembra Regula Nr. 3821/85 par reģistrācijas kontrolierīcēm, ko izmanto autotransportā. Ar šo priekšlikumu tiek grozīta arī Eiropas Parlamenta un Padomes 2006. gada 15. marta Regula Nr. 561/2006, ar ko paredz dažu sociālās jomas tiesību aktu saskaņošanu saistībā ar autotransportu. Komisijas paziņojums "Digitālais tahogrāfs. Turpmāko pasākumu ceļvedis" ir pievienots iepriekš minētajam priekšlikumam un vienlaicīgi tika nosūtīts Eiropas Parlamentam un Padomei. Ar šo priekšlikumu digitālajam tahogrāfam tiek ierosināti vairāki tehnoloģiski uzlabojumi, piemēram, satelītnavigācijas funkcija (GNSS), attālinātas saziņas funkcija kontroles nolūkiem un ITS saskarne, lai digitālā tahogrāfa datus būtu iespējams izmantot borta datoros citiem mērķiem, ne vien transportlīdzekļa vadīšanas laikposma kontrolēšanai. Paredzams, ka šos jaunās paaudzes tahogrāfus ("viedos tahogrāfus") ieviesīs 2018.–2019. gadā. Pārskatīšanas procesā ir uzlaboti arī citi aspekti, piemēram, ir izveidoti jauni noteikumi darbnīcu uzticamības uzlabošanai, informācijas apmaiņai starp dalībvalstīm par transportlīdzekļu vadītājiem izsniegtajām kartēm (sistēma TACHOnet), vadītāju karšu personalizēšanai, tās apvienojot ar autovadītāja apliecību, kā arī noteikumi par kontrolieru apmācīšanu un sankciju harmonizēšanu. Visbeidzot, visiem noteikumos par transportlīdzekļa vadīšanas laikposmiem norādītajiem izņēmuma gadījumiem, kurus dalībvalstis var izmantot un kas ir balstīti uz attālumu (Regulas Nr. 561/2006 13. pants), tiek piemērots viens rādiuss — 100 km. Eiropas datu aizsardzības uzraudzītājs 2011. gada 5. oktobrī sniedza atzinumu par Komisijas priekšlikumu. Ekonomikas un sociālo lietu komitejas atzinums tika sniegts 2011. gada 7. decembrī, un Reģionu komiteja nolēma atzinumu vai ziņojumu negatavot. Eiropas Parlamenta Transporta un tūrisma komiteja par referenti iecēla Silvia-Adriana Ticău kundzi (RO, S&D). Balsošana plenārsēdē notika 2012. gada 3. jūlijā. Sk. SP (2012) 449/2. Padome panāca politisku vienošanos par šo dokumentu 2012. gada 29. oktobrī, Kipras prezidentūras laikā. 3. Piezīmes par Padomes nostāju 3.1. Vispārīgas piezīmes par Padomes nostāju Padomes nostāju pirmajā lasījumā Komisija kopumā vērtē atzinīgi, jo šī nostāja atbilst Komisijas sākotnējā priekšlikuma galvenajiem mērķiem, proti, uzlabot tahogrāfa sistēmas drošību (samazinot krāpšanos un manipulācijas ar tahogrāfu), samazināt administratīvās izmaksas un uzlabot sistēmas kontroles efektivitāti. Padomes grozījumi tika ierosināti pēc tam, kad tika veikta dažu Komisijas ierosināto pasākumu paredzamās ietekmes turpmāka analīze, un atspoguļo dalībvalstu nozīmīgo lomu visrentablāko pasākumu īstenošanā, personas datu aizsardzības pastiprināšanā regulējumā un noteikumu par tahogrāfa tehniskajām un funkcionālajām prasībām izskaidrošanā. Komisija plaši apsprieda Padomes grozījumus un apstiprināja tos. Komisija neiebilst pret galīgā teksta pieņemšanu, kas ir radies likumdevēju sarunu rezultātā, tomēr tā sagatavos deklarācijas par trīs jautājumiem, kuros tā šo sarunu laikā ir atkārtoti paudusi pretenzijas. Minētās deklarācijas ir pievienotas šim dokumentam. 3.2. Komisijas sīki izstrādātas piezīmes 3.2.1. Tiesību akta būtība (deleģētie akti/īstenošanas akti) Lai pieņemtu nākamās paaudzes viedā tahogrāfa tehniskās specifikācijas, Komisija ierosināja, ka pilnvaras pieņemt aktus saskaņā ar Līguma par Eiropas Savienības darbību 290. pantu būtu jādeleģē Komisijai attiecībā uz I, IB un II pielikuma pielāgošanu tehniskajām izmaiņām un IB pielikuma papildināšanu ar tehniskajām specifikācijām, kas nepieciešamas atrašanās vietas datu automātiskai reģistrēšanai, lai atļautu attālinātu saziņu un nodrošinātu saskarni ar intelektiskajām transporta sistēmām (Komisijas priekšlikuma 4., 5., 6. un 38. pants). Pēc sarunām ar Parlamentu likumdevēji nolēma minētajos pielikumos ietvertās galvenās tehniskās prasības iekļaut regulas tekstā, un, pamatojoties uz tām, Komisija vēlākā posmā ar īstenošanas aktu palīdzību paredzēs attiecīgus sīki izstrādātus noteikumus, lai nodrošinātu to vienādu piemērošanu visās ES dalībvalstīs. Tādēļ tam regulas tekstam, kam Komisija piekrīt, tika pievienoti noteikumi par definīcijām, tehniskajām prasībām un reģistrējamiem datiem, digitālā tahogrāfa funkcijām, ekrānu un brīdinājuma signāliem. Sarunu laikā Komisija neatkāpās no nepieciešamības izmantot deleģētos aktus. Komisija neiebildīs pret teksta pieņemšanu, par kuru vienojušies likumdevēji. Tomēr Komisija deklarācijā (pievienota) atgādinās, ka jautājumu par nošķīrumu starp LESD 290. un 291. pantu lietā par biocīdiem pašlaik izskata Tiesa. 3.2.2. Tehniski grozījumi Komisija piekrīt grozījumiem, par kuriem Padome un Parlaments panākuši vienošanos attiecībā uz šādiem tehniskiem jautājumiem: (a) Atrašanās vietas datu reģistrēšana (8. pants) Komisija atzinīgi vērtē atrašanās vietu reģistrēšanu ik pēc trim uzkrātajām transportlīdzekļa vadīšanas laika stundām, lai uzlabotu profesionālo autotransporta vadītāju atbilstību spēkā esošajiem tiesību aktiem. (b) Kontrolieru apgāde ar attālinātas savlaicīgas konstatēšanas tehnoloģijām (9. pants) 15 gadus pēc viedo tahogrāfu ieviešanas dalībvalstīm būs piemērotā pakāpē jāaprīko savas kontroles iestādes ar attālinātas konstatēšanas iekārtām, ņemot vērā arī savas īstenošanas stratēģijas. Līdz minētajam datumam kontroles iestāžu aprīkošana ar attālinātas piekļuves tehnoloģijām nebūs obligāta. (c) Saskarne ar intelektiskajām transporta sistēmām (10. pants) Padome uzskatīja, ka ļoti būtiski ir saglabāt pietiekamu elastību, lai transporta uzņēmumi varētu izvēlēties, vai savienot tahogrāfu ar ārējām ierīcēm vai ne. Tādēļ Padomes nostājā bija paredzēts, ka tahogrāfus var apgādāt ar standartizētām saskarnēm, kas ārējai ierīcei, ievērojot konkrētus nosacījumus, ļauj izmantot tahogrāfa reģistrētos vai ģenerētos datus. Turklāt Padomes tekstā ir precizēts, ka personas dati saskarnei pieslēgtajai ārējai ierīcei ir pieejami tikai ar tā transportlīdzekļa vadītāja skaidru piekrišanu, uz kuru dati attiecas. Komisija piekrita, ka minētie grozījumi ir solis pareizajā virzienā, taču brīdināja likumdevējus, ka, pieļaujot elastīgumu attiecībā uz ITS saskarni, ievērojami samazināsies sākotnējā priekšlikuma nolūks. (d) Masas sensoru iekļaušana viedajos tahogrāfos (6. apsvērums) Tāpat kā Padome, arī Komisija nepiekrita Parlamenta novērtējumam par to, ka pastāv tieša saikne starp masas sensoru iekļaušanu viedajos tahogrāfos un uzlabotu braukšanas un atpūtas laika kontroli. Tāpēc Komisija ir apmierināta ar tā iekļaušanu tikai apsvērumos, kas vispārīgi atsaucas uz izvērtējumu nākotnē, ko veiks Komisija attiecībā uz to, kā masas sensori varētu palīdzēt uzlabot atbilstību tiesību aktiem autopārvadājumu jomā. (e) Vadītāja tahogrāfa kartes trešo valstu vadītājiem (26. panta 4. punkts) Komisija piekrīt jaunajam noteikumam, kas dalībvalstīm ļauj saskaņā ar stingriem nosacījumiem izdot pagaidu un neatjaunojamu vadītāja karti uz laikposmu, kas nepārsniedz 185 dienas. Šī jaunā norma sniedz praktisku risinājumu problēmām, kas ir saistītas ar darbību, jo tā ietver gadījumus, kad transportlīdzekļa vadītāji nav ES un AETR (Eiropas Nolīgums par transportlīdzekļu apkalpju darbu starptautiskajos autopārvadājumos) valstu pilsoņi un veic neregulārus pārvadājumus ES, vai arī autovadītājs ir ES pilsonis, taču ir zaudējis pastāvīgās uzturēšanās statusu ES un līdz ar to saskaras ar grūtībām iegūt vadītāja karti. (f) Transportlīdzekļu modernizācija, aprīkojot tos ar digitāliem tahogrāfiem (3. panta 4. punkts) Komisija savā sākotnējā priekšlikumā neiekļāva noteikumus par transportlīdzekļu modernizāciju, aprīkojot tos ar viedajiem tahogrāfiem, taču tā var piekrist modernizēšanas principam saskaņā ar šo nostāju, ņemot vērā to, ka tā praktiskās sekas būtu pārvaldāmas. 3.2.3. Grozījumi, kuri nav tehniski un attiecas uz tahogrāfa sistēmas darbību (a) Atceļama prasība autovadītājiem iesniegt veidlapas, kas apliecina viņu darbības laikposmā, kamēr autovadītājs neatrodas transportlīdzeklī (34. pants 3. punkta beigas). Komisija atbalsta šo noteikumu, jo tas vēl vairāk samazina administratīvo slogu. (b) Pienācīgs aprīkojums un kontrolieru apmācība (38. un 39. pants) Komisija piekrīt likumdevēju sarunu rezultātam par šo jautājumu. Komisija atbalstīja šo nostāju un pēc regulas pieņemšanas pieņems pasākumus, nosakot kontrolieru sākotnējās un pastāvīgās apmācības saturu. Šo saturu iekļaus apmācībā, ko kontrolieriem sniedz dalībvalstīs. (c) Darbnīcu uzticamības stiprināšana (24. pants) Komisija piekrīt samazināt no viena gada līdz diviem gadiem regulārās to procedūru revīzijas, ko darbnīcas piemēro, rīkojoties ar tahogrāfiem, jo tika saglabāti Komisijas priekšlikumā ierosinātie 10 % nepaziņotajām darbnīcu tehniskajām revīzijām un darbnīcas kartes derīguma termiņš (viens gads). 3.2.4. Grozījumi, kuri nav tehniski un attiecas uz datu aizsardzības noteikumiem, pārkāpumiem un spēkā stāšanās datumu (a) Datu aizsardzības pastiprināšana (7. pants) Komisija piekrīt jauniem personas datu aizsardzības noteikumiem. (b) Pārkāpumu un sankciju saskaņošana (41. pants) Komisija piekrīt likumdevēju sarunu rezultātam par šo jautājumu. (c) Transporta uzņēmumu atbildība (33. pants) Komisija piekrīt likumdevēju sarunu rezultātam par šo jautājumu. (d) Stāšanās spēkā (48. pants) Komisija piekrīt likumdevēju sarunu rezultātam par šo jautājumu. Ar viedo tahogrāfu būtu jāaprīko transportlīdzekļi, kas reģistrēti pirmo reizi, 40 mēnešus pēc viedo tahogrāfu tehnisko specifikāciju stāšanās spēkā. Komisija plāno izveidot šo specifikāciju, vēlākais, divu gadu laikā pēc jaunās regulas publicēšanas. 3.2.5. Grozījumi Regulā Nr. 561/2006, ar ko paredz dažu sociālās jomas tiesību aktu saskaņošanu saistībā ar autotransportu Komisija atzinīgi vērtē to, ka tika saglabāti tās ierosinātie grozījumi Regulas Nr. 561/2006 13. panta 1. punktā, kas ļauj dalībvalstīm piešķirt atbrīvojumus no šīs regulas noteikumiem 100 km rādiusā no vietas, kur bāzēts uzņēmums, ievērojot dažus nosacījumus, un piekrīt Regulas (EK) Nr. 561/2006 3. pantā, kurā noteikta šo noteikumu darbības joma, ieviest tā saukto "amatnieku atbrīvojumu". 4. Komisijas secinājums Šis priekšlikums ir īpaši svarīgs, lai sasniegtu mērķus, kas noteikti Komisijas 2011. gada 28. martā pieņemtajā paziņojumā "Ceļvedis uz Eiropas vienoto transporta telpu – virzība uz konkurētspējīgu un resursefektīvu transporta sistēmu". Kaut arī daži noteikumi ir vājināti, Komisija uzskata, ka Padomes nostāja atspoguļo tās priekšlikuma galvenos mērķus, un tādēļ pauž pārliecību, ka likumdošanas process būtu jāpabeidz ar Eiropas Parlamenta balsojumu par tā agrīno nostāju otrajā lasījumā, kam pēc 2013. gada 14. maijā notikušā neoficiālā trīspušu dialoga būtu jāsakrīt ar Padomes nostāju. KOMISIJAS DEKLARĀCIJAS 1) Komisijas deklarācija par Regulu (EK) Nr. 561/2006 Lai nodrošinātu tiesību aktu par transportlīdzekļa vadīšanas un atpūtas laikposmiem rezultatīvu un vienādu īstenošanu, Komisija turpinās cieši uzraudzīt minēto tiesību aktu īstenošanu un vajadzības gadījumā nāks klajā ar attiecīgajām iniciatīvām. 2) Komisijas deklarācija par īstenošanas aktiem Komisija uzskata, ka tādu aktu mērķis, kurus Komisija ar šo leģislatīvo aktu ir pilnvarota pieņemt nākotnē, lai paredzētu sīki izstrādātus noteikumus un specifikācijas tahogrāfiem, tahogrāfa kartēm un reģistrācijas diagrammām, kā arī tipa apstiprinājuma prasības, ir papildināt tehniskās specifikācijas, kas noteiktas pamataktā, un tādējādi tiem jābūt deleģētiem aktiem, kas jāpieņem, pamatojoties uz LESD 290. pantu. Komisija neiebildīs pret teksta pieņemšanu, par kuru abi likumdevēji panākuši vienošanos. Tomēr Komisija atgādina, ka jautājumu par nošķīrumu starp LESD 290. un 291. pantu lietā par biocīdiem pašlaik izskata Tiesa. 3) Komisijas deklarācija par Regulas Nr. 182/2011 5. panta 4. punkta 2. apakšpunkta b) punkta izmantošanu Komisija uzsver, ka sistemātiski izmantot Regulas (ES) Nr. 182/2011 (OV L 55, 28.2.2011., 13. lpp.) 5. panta 4. punkta 2. apakšpunkta b) punktu ir pretrunā šīs regulas burtam un garam. Šis noteikums ir jāizmanto, ja ir īpaša vajadzība atkāpties no principiālā noteikuma, proti — ja atzinums nav sniegts, Komisija drīkst pieņemt īstenošanas akta projektu. 2. apakšpunkta b) punktu, kas ir 5. panta 4. punktā paredzētā vispārīgā noteikuma izņēmums, nedrīkst uzskatīt par tādu, par kura izmantošanu likumdevējs var izšķirties pēc saviem ieskatiem; tas jāinterpretē ar ierobežojumiem, un tātad tā izmantošana jāpamato. Lai gan Komisija pieņem zināšanai Eiropas Parlamenta un Padomes vienošanos izmantot šo noteikumu, tā pauž nožēlu, ka šāds pamatojums nav atspoguļots apsvērumā.